钦定古今图书集成/理学汇编/文学典/第054卷 > 唐次〈扶 持 款 枝〉
## 钦定古今图书集成/理学汇编/文学典/第054卷 > 唐次〈扶 持 款 枝〉

按《唐书唐俭传》：“俭裔孙次，字文编，建中初，及进士第，
历侍御史。窦参数荐之，改礼部员外。参贬，出为开州
刺史，积十年不迁。韦皋镇蜀，表为副使，德宗谕皋罢
之。次身在远，久抑不得申，以为古忠臣贤士，罹谗毁
被放至杀身，君且不悟者。因采获其事，为《辨谤略》三
篇上之。帝益怒，曰：‘是乃以古昏主方我’。”改夔州刺史。
宪宗立，召还，授礼部郎中，知制诰，终中书舍人。宪宗
雅恶朋比倾陷者，尝览《辨谤略》，善之。谓学士沈传师
曰：“凡君人者，宜所观省，然次编录未尽，卿可广其书。”
传师乃与令狐楚、杜元颖论次，起周讫隋，增为十篇，
更号《元和辨谤略》。

子扶，字云翔，仕历屯田郎中。太和五年，为山南宣抚
使。内乡仓督邓琬负度支漕米七千斛，吏责偿之，系
其父子至孙，凡二十八年。九人死于狱，扶奏申释之。
诏切责盐铁、度支二使，天下监院偿逋，系三年以上
者皆原。进中书舍人，出为福州观察使。滥杀人，风绩
不立。会卒，奴婢争财，有司按其赀，至十馀万，时议蚩
薄之。

扶弟持，字德守，中进士第。太和中，为渭南尉，试京兆
府进士。时尹杜悰欲以亲故托之，持辄趋降阶伏，悰
语塞，乃止。累迁工部郎中，出为容州刺史。迁给事中，
历朔方、昭义节度使，卒。

按《旧唐书文苑传》：“章武皇帝明哲嫉恶，尤恶人朋比倾陷。尝阅书禁中，得次所上书三篇，览而善之，谓学
士沈传师曰：‘唐次所集辨谤之书，实君人者，时宜观
览。朕思古书中多有此事，次编录未尽，卿家传史学，
可与学士类例广之’。”传师奉诏与令狐楚、杜元颖等
分功修续，广为十卷，号《元和辨谤略》。其序曰：“臣闻干
坤定而上下分矣，至于播四时之候，遂万物之宜，在
验乎妖祥二气。祥气降则为丰为茂，妖气降则为沴
为灾，君臣立而卑高隔矣。至于处神明之奥，询献纳
之辞，在审乎邪正之二说。正言胜则为忠为谠，邪言
胜则为谗为谀。故《诗》云：‘萋兮斐兮，成是贝锦’。刺其组
织之甚巧也。语曰：‘邪径败良田，谗口乱善，人恶其莠，
言之蠹政也’。”盖谓似信而诈，似忠而非，便便可以动
心，捷捷可以乱德，岂止𫛸鴂雕卉，薏苡惑珠者哉！况
立国家，自中徂外，道偏则刑罚不中，谗胜则忠孝靡
彰。逖览前闻，缅想近古，招贤容鲠，远佞嫉邪。虑之则
深，防之未至。伏惟睿圣文武皇帝陛下，垂衣御㝢，化
洽文明。谟猷博访于“缙绅，旌贲屡臻于岩穴，尚复广
四目，周四聪，制理皆在于未萌，作范将垂于不朽。”乃
诏掌文之臣令狐楚等，上自周汉，下洎隋朝，求史籍
之忠贤，罹谗谤之事迹，叙瑕衅之本末，纪谣咏之浅
深，编次指明，勒成十卷。昔虞舜有圣谗之命，我皇修
辨谤之书，千古一心，同垂至理。将俟法宫退日昃之
政，别“殿备乙夜之观，则圣虑先辨，谤何由兴？上天不
言而民自信矣。”宪宗优诏答之。次子扶持。

次弟款，贞元六年登进士第，累辟使府。登朝为御史，
出为郡守，卒。子枝，字已有，会昌末，累迁刑部员外，转
郎中，累历刺史，卒。